**קצת ארוך אבל שווה נקודות....**

בס"ד

מבוא לתולדות ארץ ישראל בימי בית ראשון/ ד' שר-אבי

קמפוס אלון שבות

**דף הנחיות לביצוע משימת תא"ג**

**(ת**נ"ך- **א**רכיאולוגיה- **ג**יאוגרפיה היסטורית)

1. **למטלה שלפניכם שלוש מטרות:**
2. ליצור שותפות פעילה במהלכו של הקורס תוך יצירת תקשורת ושיח קבוצתיים מתוך עניין הדדי של כולם בתוצרים הכיתתיים.
3. להקנות הרגלי מחקר הכרוכים באיתור מקורות ראשוניים, ניווט ואיתור ספרות מחקר, בין השאר במאגרי המידע האקדמיים במרשתת, ותוך יכולת להפריד עיקר מטפל, ומשובח ממיותר.
4. גיוון ועניין למגישים, לשומעים ולמורה...
5. **המשימה:**

להציג אתר נבחר, מתוך רשימת אתרים המופיעים בסוף המסמך, ולהציג את מהלך הזיהוי שלו על פי הניתוח ההיסטורי, הארכיאולוגי והגיאוגרפי היסטורי. במילים אחרות, עליכם יהיה להסביר למשל מניין אנו יודעים היכן למקם את שילה המקראית על מפת הארץ? או את מגידו, או את חצור, וכן הלאה. כפי שלמדנו- חייבים להתקיים מספר תנאים כדי שזיהוי של אתר מקראי יהיה קרוב ככל שניתן לוודאי, ותנאים אלה עליכם להציג.

נזכיר את התנאים שצריכים להתקיים לצורך זיהוי ודאי ככל שניתן:

1. קיים הקשר גיאוגרפי בסיפור המקראי עצמו הרומז למיקומו של האתר. במקרים רבים קיים הקשר גיאוגרפי גם ממקורות חוץ-מקראיים ואותם יש לכלול בדיון שכזה.
2. שימור שם בפי הערבים לאורך הדורות.[[1]](#footnote-1)
3. קיים ממצא ארכיאולוגי מתאים לסיפור המקראי.[[2]](#footnote-2)

**בהתאם המשימה שלכם בנויה על ארבעת היסודות שלהלן:**

1. **הקשר גיאוגרפי פנים מקראי: עליכם להראות כיצד האיזכורים השונים של האתר במקרא רומזים למקומו במפת הארץ.**
2. **הקשר גיאוגרפי חוץ מקראי: עליכם להראות מקורות חוץ מקראיים קדומים המורים על מקומו של האתר.**
3. **שימור השם: עליכם להראות אם השתמר השם הקדום בפי הערבים במקום עצמו או בסביבתו הקרובה.**
4. **המחקר הארכיאולוגי: עליכם להראות מהם הממצאים באתר החשוד, התומכים במקורות מבחינת תיארוך ומבחינת התאמת אופיו של המקום לסיפור המקראי.**
5. **המסגרת:**
6. המטלה תוצג בעזרת מצגת במהלך השיעור (לפי רשימת מועדים מפורטת מראש).
7. משך ההצגה בכיתה: 15 דקות בתחילת כל שיעור **החל מתאריך ט' באדר תשפ"ה** (9/3/25).
8. בתום ההצגה בפני הכיתה, ינתנו הערות ודגשים לכלל הכיתה, אותם ניתן יהיה להטמיע בהגשה הסופית.
9. לקראת סוף שנת הלימודים, תועלינה כל המצגות **המתוקנות על פי ההערות** לבמה שיתופית (פדלט) ממנה יוכלו כולם ללמוד לקראת בחינת סוף השנה.
10. חומרים אלה יהוו חלק מבחינת סוף השנה.
11. הציון ניתן על פי מצב המצגת **במועד ההצגה בכיתה** (לפי הפרמטרים המפורטים להלן) ולכן חשוב להשקיע בהתאם.
12. משקל המטלה מן הציון הסופי:25%
13. **אלו שקופיות צריכה לכלול המצגת?[[3]](#footnote-3)**

|  |  |
| --- | --- |
|  | פירוט |
| הצגת איתור המקום | על גבי מפה מודרנית[[4]](#footnote-4) ומפת לויין[[5]](#footnote-5) |
| רקע גיאוגרפי | איפה אני בארץ, מאפייני המרחב, ולבסוף המחשת הקשר בין האתר לסביבתו |
| סקירת האיזכורים המקראיים | הביאו את האיזכורים המקראיים של האתר. הקפידו להציג בעיקר את האיזכורים מהם ניתן ללמוד משהו על מקומו של האתר המבוקש. חובה להביא את הציטוטים במלואם.  בהצגה בפני הכיתה בעל פה הדגישו 2-3 איזכורים מרכזיים. לא יהיה זמן לעבור על כל האיזכורים. |
| סקירת האיזכורים החוץ מקראיים | הביאו את המקורות הקדומים מחוץ למקרא. אלה יכולים להיות להיות כתבי המארות, תעודות אל עמארנה, כתובות ממצרים, אשור, בבל וכד', יוסף בן מתתיהו, אווסביוס ואבות כנסיה נוספים, אשתורי הפרחי ועוד. |
| סוגיית שימור השם | הציגו את אופן השתמרותו או אי השתמרותו של השם. יש להציג את המקטע הרלוונטי של מפת PEF[[6]](#footnote-6) כדי להראות כיצד השתמר השם ואולי גם אתרי מפתח בסביבתו |
| סקירה ארכיאולוגית | הציגו את המחקר הארכיאולוגי של המקום- מי ומתי חפרו, מסקנות עיקריות והמחשת ממצאים עיקריים **התורמים לזיהוי המקום.** |
| שקופית סיכום | שקופית ובה מעין "צ'ק-ליסט"   * האם יש שימור שם (כן/לא) * האם הממצא הארכיאולוגי מתאים (כן/לא) * האם יש הקשר גיאוגרפי במקורות (כן/לא) |
| שקופית ביבליוגרפיה | שקופית המפרטת את הספרות בה השתמשתם.  שימו לב- אין כוונה לפרט ערימת מאמרים שלא נעשה בהם כל שימוש למטלה. כמו"כ יש להימנע מחומרי מרשתת עממיים או משימוש לא מבוקר בבינה מלאכותית. שימוש ב AI לא פוטר מהצגת המאמרים העומדים מאחורי המידע הנאסף. |

1. החלפות מועדים בין התלמידים תיעשה באופן עצמאי. במקביל יש לשלוח אלי עדכון בדבר ההחלפה.
2. נא לשים לב מראש להתנגשות אפשרית של מועד ההצגה עם בחינות מועד ב' או בחינה מקוונת או אירועים אחרים, ולהיערך מראש.
3. מקורות ספרות בהם **חובה** לעשות שימוש במהלך איסוף החומר:

* קונקורדנציה לתנ"ך או פרויקט השו'ת, לאיתור איזכורי האתרים בתנ"ך.
* האנציקלופדיה המקראית (זמינה באתר 'כותר')
* **האנציקלופדיה החדשה לחפירות ארכיאולוגיות בא"י** (פיסקה ראשונה בכל ערך מציגה איזכורים מקראיים וחוץ מקראיים ושיקולי זיהוי)
* יוחנן אהרוני, **ארץ ישראל בתקופת המקרא** (זמין באתר 'כותר')[[7]](#footnote-7)
* יואל אליצור, **שמות מקומות קדומים בארץ ישראל** – מסייע מאד בסוגיית זיהוי השם אך לא כל האתרים כלולים בו. לא קיים במרשתת. עותק קשיח בספרית המכללה.
* כל פריט ביבליוגרפי שאותר בקטלוג רמב"י/ מפתח חיפה/ JSTOR וכו'
* אתר התנ"ך של מכללת הרצוג

1. **ת'כלס, הנה כמה טיפים ל"סדר העבודה" בעשרה שלבים (הסעיף הכי חשוב במסמך...).**

**אז מה אנחנו עושים אחרי שבחרנו נושא?**

1. ראשית נבדוק מה תאריך ההצגה שלנו ונסמנו ביומן, כך שלא נגלה ערב קודם שמחר בבוקר מעבירים הרצאה בפני כל הכיתה....
2. ריפרוף קל בגוגל כדי להבין באופן כללי מה פישרו של האתר, תקופה, מיקום כללי. בשלב זה כדאי רק לרשום נקודות כלליות.
3. נכנס לאתר [עמוד ענן](https://amudanan.co.il/) ונמצא את המקום אם על ידי גרירה עם העכבר (במידה ואנו מכירים את המקום), בין אם על ידי הקלדתו בתיבה למעלה בצד ימין. זו הזדמנות להתרשם קצת מסביבתו של האתר, לקרוא קצת אינפורמציה הקיימת בעיגולים הכחולים של אתר עמוד ענן (אלה נקודות שיתופיות שהועלו על ידי משתמשים והמידע בהם כמובן אינו מידע "מדעי", אך תמיד מועיל להיכרות עם השטח). טיפ קטן: כדאי, לצורך ההמשך, כבר כעת להעתיק את המסך הזה למסמך powerpoint שיתחיל כבר להתגבש תוך כדי תנועה. מומלץ לשם כך גם "לנקות" את העיגולים הכחולים מן המפה לצורך הצגתה בבהירות. לשם כך לחצו במסך עמוד ענן על לשונית "שכבות" בטור הלחצנים בצידו הימני של המסך והורידו את סימוני ה"וי" מכל שלוש המשבצות (אתרים, מסלולים וכו').
4. נתחיל דווקא בקיצור דרך: אמנם **ויקיפדיה אינה מקור אקדמי בשום פנים ואופן** אבל יש בה דבר אחד טוב: בסופו של כל ערך יש גם הפניות ביבליוגרפיות למאמרים מדעיים, וגם קישורים חיצוניים, חלקם למאמרים מדעיים.[[8]](#footnote-8) זה השלב שבו מתחילים לחפש מאמר מדעי, שנים או שלושה, די תלוי באתר הנדון, לשים עליו יד ולקרוא אותו. ישנם מאמרים שצוטטו בויקיפדיה איך אין בהם קישור לקריאה ישירה. קיים סיכוי טוב שניתן להגיע אליהם דרך מאגרי המידע מרחוק של המכללה- וההנחיות לשם כך מופיעות להלן בסעיף האחרון.
5. אם לא מצאתם מאמר מתאים כלשהו, או שאינו מספק, לאור סעיף ד', עיברו לחיפוש רגיל, על פי ההנחיות המפורטות בסעיף האחרון להלן.
6. כעת כשיש לפנינו את החומר הביבליוגרפי, נקרא, נסכם לעצמנו בנקודות, ולא פחות חשוב: נרשום לעצמנו את המקור הביבליוגרפי על כל פרטיו- כי נצטרך בסופו של דבר להציגו ולכתבו בשקופית האחרונה במצגת. חבל לחזור אחר כך ולחפש מאיפה לקחנו כל דבר אם אנחנו כבר מחזיקים אותו בידינו.
7. נעבד את החומר שקראנו לפרטים אותם ברצוננו להציג במצגת.
8. כעת נטפל במפות: את תצלום הלויין של המקום וסביבתו נשלוף מ google earth. שימו לב שבתוכנה יש אפשרות להפוך את מה שאתן רואות במסך לתמונה במצגת. לשם כך כשאתן בתוכנה, לחצו בשורת המשימות למעלה על "ערוך", ותקבלו אפשרות של "העתק תמונה", לחצו ועיברו למצגת ה PPT ופשוט עשו "הדבק". [[9]](#footnote-9)
9. כדי להציג את האתר במפת ה PEF, חיזרו לעמוד ענן, מקמו את האתר הנדון במרכז המסך, ולחצו בצד ימין על לחצן 1PEF 188. כך תקבלו את האתר וסביבתו כפי שמופו בשלהי המאה הי"ט. לרוב- עיון במפה זו מוסיף פרטים על האתר וסביבתו, על האופן שבו השתמר שמו בפי הערבים לאורך הדורות וכו'.
10. בעזרת "גוגל תמונות", אתרו תמונות טובות להמחשה. הקפידו להיות ממוקדי מטרה: אין צורך להציף בתמונות. הראו את האתר במראה כללי. אם יש צורך, אפשר גם להראות חלקים חשובים ממנו, וכמובן ממצא ארכיאולוגי חשוב ומעניין. אני ממליץ לחפש גם ב"גוגל תמונות" באנגלית. לרוב תקבלו פי עשר תוצאות. מומלץ לחפש בגוגל תמונות בין השאר גם עם מילות המפת "תצלום אויר" או "aerial photo", תקבלו תוצאות יפות ומפעימות שיפעימו גם אותנו השומעים.

**שורה תחתונה: עשו הכל כדי שיהיה לנו מעניין.**

**ועוד כלל מסגרת חשוב: רבים מן האתרים הם "רב תקופתיים"- חלקם המשיכו להתקיים גם בימי בית שני ואף אל ימי הביניים. הקפידו מאד לעסוק ולהציג רק את מה שנוגע למסגרת הזמנים של הקורס שלנו- תקופת המקרא, אלא אם ממצאים מסוימים מסייעים לזיהוי של האתר בתקופת המקרא.**

**האתרים לשיבוץ אישי**

|  |  |  |
| --- | --- | --- |
| ט' באדר, 9/3/25 |  |  |
| כג באדר, 23/3/25 | בוחן מס' 4 |  |
| א בניסן, 30/3/25 | גרר | שמעון ועזרא |
| ח' בניסן, 6/4/25 | יזרעאל | דביר ובעז |
| כט בניסן, 27/4/25 | איילון | משה שכטר ויאיר דודג' |
| ו באייר, 4/5/25 | בוחן מס' 5 |  |
| יג באייר, 11/5/25 | עקרון |  |
| כ' באייר, 18/5/25 | תמר | אליאב, אביחי, שילה |
| כ באייר, 18/5/25 | אשדוד | מלאכי אריאלי |
| כז באייר, 25/5/25 | ירמות | אביחן ואיל |

|  |  |  |  |
| --- | --- | --- | --- |
|  |  |  |  |
| ל' מרחשוון | 24-נוב | בוחן מס' 1 |  |
| ה' בטבת | 29-דצמ | בוחן מס' 2 |  |
| י'ב בטבת | 05/01/2023 | הצגת זיהוי שילה |  |
| י'ט בטבת | 12/01/2023 | הצגת עזקה |  |
| כ'ו בטבת | 19/01/2023 | הצגת גזר |  |
| ד' בשבט | 26/01/2023 | בוחן מס' 3 |  |
| יא בשבט | 02/02/2023 | הצגת לכיש |  |
| כ'ג באדר | 16/03/2023 | הצגת תמנה |  |
| א' בניסן | 23/03/2023 | בוחן מס' 4 |  |
| כ'ט בניסן | 20/04/2023 | הצגת גת |  |
| י'ג באייר | 04/05/2023 | בוחן מס' 5 |  |

1. נזכור ששם יכול "לנדוד" כמה קילומטרים מן האתר המקורי לאתר סמוך, וייחשב עדיין כאילו השם השתמר. [↑](#footnote-ref-1)
2. ישנם שני מימדים בממצא הארכיאולוגי שצריכים להתאים: 1] התיארוך 2] אופיו של האתר ביחס לסיפור המקראי. למשל- אם חצור נזכרת בספר יהושע יא כ"ראש כל הממלכות", נצפה בממצא הארכיאולוגי מתל חצור להציג עיר גדולה, מבוצרת, המשדרת עוצמה. לעיתים ממצא ארכיאולוגי מתקופות המאוחרות לימי המקרא, או עדות היסטורית מאוחרת לימי המקרא, יכולים לסייע בזיהוי. למשל- יוסף בן מתתיהו מספר שהורדוס שינה את שמה של סמריה, היא שומרון המקראית, ל"סבסטיה". לכן הכפר הערבי סבסטיה מזוהה בקלות כשומרון המקראית, על סמך עדות שאינה מקראית. [↑](#footnote-ref-2)
3. הפירוט בטבלה הוא גם מחוון הניקוד שירכיב את הציון על המטלה [↑](#footnote-ref-3)
4. העתקה מעמוד ענן (בעזרת לחצן Prt Scr + הדבקה למצגת או למסמך + חיתוך שוליים והתאמה למסך) [↑](#footnote-ref-4)
5. Google earth (הורידו למחשב את google earth pro. ברצועת הכלים לחצו על "ערוך", בחרו ב"העתק תמונה" ואח"כ הדביקו במסמך) [↑](#footnote-ref-5)
6. זמינה בעמוד ענן. לשונית PEF מעבירה את המקטע מן המפה המודרנית המופיע על המסך לאותו מקטע במפת קרן המחקר הבריטית (עליה אנו לומדים בהרחבה בקורס "קווי יסוד"). [↑](#footnote-ref-6)
7. ניתן לחפש את האתר המבוקש בעזרת control+F או באינדקס שבסוף הספר. [↑](#footnote-ref-7)
8. איך נדע מהו מאמר מדעי ומה מאמר עממי ("פופולרי")? מאמר מדעי הוא כזה שפורסם בבמה (ספר, כתב עת או אנציקלופדיה) שעברה שיפוט של חוקרים מן התחום, ומוגדר באקדמיה כבמה מחקרית טובה. זאת להבדיל מבלוגים אישיים, עיתונות אלקטרונית, או סיכום אישי של נושא על ידי מי שאינו חוקר המקום או התקופה. שורה תחתונה- ניתן לשאול אותי ולקבל תשובה תוך כמה שניות (מרגע שאראה אותה כמובן....). [↑](#footnote-ref-8)
9. זו הזדמנות לוודא שכל סטודנט/ית בחוג ללימודי א"י כבר [הוריד לעצמו למחשב את google earth- כלי חובה בתחום שלנו.](https://www.google.com/earth/download/gep/agree.html?hl=en-GB) וכמובן גם לסלולרי כאפליקציה (חינמית). [↑](#footnote-ref-9)